सिटी न्यूज़ रायपुर। रायपुर। कर्नाटक में 10 मई को होने जा रहे चुनाव को लेकर छत्तीसगढ़ में सियासत गर्म हो चुकी है। प्रदेश कांग्रेस कमेटी भाजपा को यह कहकर घेर रही है कि भाजपा के नेता हार के डर से उनके नेताओं को मरवाने की साजिश कर रहे हैं।
प्रदेश कांग्रेस कमेटी के अध्यक्ष मोहन मरकाम ने आरोप लगाया कि कर्नाटक में हार की डर से भाजपा बौखला गई है। इसलिए वह कांग्रेस के राष्ट्रीय अध्यक्ष मल्लिकार्जुन खरगे को मरवाना चाहती है। भाजपा ने पलटवार किया कि कांग्रेस सहानुभूति का वोट बटोरने के लिए इस तरह की राजनीति में उतर आई है।
मरकाम ने कहा कि कर्नाटक चुनाव में भाजपा को करारी हार दिख रही है कर्नाटक की जनता मोदी-शाह और भाजपा को सत्ता से बेदखल करने का मन बना लिया है। मोदी और शाह का झूठ पर पंच वहां पर असफल हो गया है ऐसे में भाजपा अब करारी हार के डर से कांग्रेस के राष्ट्रीय अध्यक्ष मल्लिकार्जुन खड़गे और उनके परिवारजनों की हत्या कराने की साजिश रच रही है यह भाजपा के प्रत्याशी मणिकांत राठौर के वायरल आडियो से स्पष्ट समझ में आ रहा है। भाजपा चुनाव जीतने के लिए कर्नाटक में एक बड़ी साजिश रच रही है ऐसा प्रतीत होता है।
वहीं मुख्यमंत्री भूपेश बघेल चुनाव प्रचार के लिए कर्नाटक रवाना हो चुके हैं। वह कांग्रेस की ओर से स्टार प्रचारक बनाए गए हैं। खनिज निगम के अध्यक्ष गिरीश देवांगन, प्रभारी महामंत्री प्रशासन रवि घोष ने कहा कि जिस प्रकार से भाजपा नेता कांग्रेस के राष्ट्रीय अध्यक्ष मल्लिकार्जुन खड़गे व उनके परिवार की हत्या की साजिश रच रहे हैं उससे यह समझ में आता है कि भाजपा कांग्रेस पार्टी से मानसिक तौर पर हार चुकी है।